# Gensidig Hemmeligholdelsesaftale

# (’Hemmeligholdelsesaftalen’)

Mellem Parterne

Aalborg Universitet (herefter benævnt ’AAU’)

CVR. Nr. 29102384

Institut for…

Postboks 159

9100 Aalborg

og

Virksomhedens navn og selskabsform (A/S, ApS mv.) (herefter benævnt ’Virksomheden’)

CVR. Nr. XXXXXXXX

Adresse

Postnummer, sted

**1. Definitioner**

***’Afgivende Part’***: Den Part der afgiver Fortrolige Oplysninger i henhold til Hemmeligholdelsesaftalen.

***’Modtagende Part’***: Den Part der modtager Fortrolige Oplysninger i henhold til Hemmeligholdelsesaftalen.

***’Part’*** og ***’Parterne’***: AAU og Virksomheden henholdsvis hver for sig og i fællesskab.

***’Tredjemand’***: Alle juridiske og fysiske personer, bortset fra Parterne. Tredjemand omfatter blandt andet myndigheder og virksomheder som er koncernforbundne med Virksomheden.

***’Formålet’***: Det formål som er beskrevet i Hemmeligholdelsesaftalens punkt 2.

***’Fortrolige Oplysninger’***: Oplysninger, der udveksles mellem Parterne som led i gennemførelsen af Formålet, som nyder beskyttelse efter Lov om forretningshemmeligheder, lov nr. 309 af 25. april 2018, defineret i denne lovs § 2, stk. 1, og som er tydeligt markeret ’fortroligt’ eller, hvis udvekslet mundtligt, er nedfældet skriftligt af den Afgivende Part, markeret ’fortroligt’ og sendt til den Modtagende Part inden fjorten (14) dage efter at udvekslingen har fundet sted, samt oplysninger som åbenlyst er fortrolige. ’Fortrolige Oplysninger’ omfatter også oplysninger, der kan udledes ved observation, undersøgelse, demontering eller test af et produkt eller en genstand, som den Modtagende Part får adgang til i forbindelse med Formålet og som ikke er offentligt tilgængeligt.

**2. Samarbejdets indhold**

I forbindelse med drøftelser om eventuel indledning af et samarbejde mellem Parterne vedrørende [beskriv samarbejdets indhold] (’Formålet’) agter Parterne at udveksle Fortrolige Oplysninger.

AAU er forud for drøftelserne i besiddelse af Fortrolige Oplysninger vedrørende …….

Virksomheden er forud for drøftelserne i besiddelse af Fortrolige Oplysninger vedrørende ……

Parterne skal behandle de modtagne Fortrolige Oplysninger i overensstemmelse med Hemmeligholdelsesaftalen.

**3. Samarbejdets løbetid**

Samarbejdet igangsættes dato måned år og afsluttes dato måned år.

**4. Hemmeligholdelsesforpligtelse**

Den Modtagende Part må alene bruge de Fortrolige Oplysninger i overensstemmelse med Formålet og skal holde de Fortrolige Oplysninger hemmeligt. Den Modtagende Part må således ikke under nogen omstændigheder, uden skriftligt samtykke fra den Afgivende Part, videregive Fortrolige Oplysninger til Tredjemand eller bruge de Fortrolige Oplysninger til egne formål, som ligger ud over Formålet.

Den Modtagende Part må kun give det for Formålet nødvendige personale adgang til Fortrolige Oplysninger og den Modtagende Part skal pålægge alle disse personer en forpligtelse til at overholde nærværende Hemmeligholdelsesaftale.

Den Modtagende Part skal opbevare de Fortrolige Oplysninger i overensstemmelse med de interne regler og retningslinjer, der gælder for den Modtagende Parts egne Fortrolige Oplysninger, dog skal de Fortrolige Oplysninger altid som minimum være underlagt rimelige foranstaltninger til hemmeligholdelse i overensstemmelse med lov om forretningshemmeligheder.

**5. Indskrænkninger i Fortrolige Oplysninger**

Fortrolige Oplysninger omfatter ikke oplysninger som:

* på tidspunktet for modtagelsen var offentliggjorte eller på anden måde tilgængelige for offentligheden,
* efter modtagelsen er blevet offentliggjorte eller blevet tilgængelige for offentligheden på anden måde end ved tilsidesættelse af denne hemmeligholdelsesforpligtelse,
* kan udledes af den Modtagende Part ved observation, undersøgelse, demontering eller test af et produkt eller en genstand, som er offentligt tilgængeligt,
* allerede på modtagelsestidspunktet var i den Modtagende Parts retmæssige besiddelse uden restriktioner,
* retmæssigt var meddelt fra Tredjemand, eller
* er udviklet eller opdaget af den Modtagende Part uafhængigt af de Fortrolige Oplysninger.

Nærværende Hemmeligholdelsesaftale afskærer ikke den Modtagende Part fra at videregive Fortrolige Oplysninger, såfremt den Modtagende Part er forpligtet hertil ved lov, retsafgørelser eller anden bindende retsakt. De Fortrolige Oplysninger, som er omfattet af dette punkt, er fortsat at betragte som Fortrolige Oplysninger, i det omfang de ikke bliver offentligt tilgængelige som følge heraf. Den Modtagende Part skal snarest muligt give den Afgivende Part meddelelse om den videregivelse, som er nævnt i dette punkt, således at den Afgivende Part har mulighed for i videst muligt omfang at beskytte sine interesser.

**6. Overtrædelse, ejendomsret og returnering**

Den Modtagende Part er forpligtet til straks skriftligt at informere den Afgivende Part om enhver overtrædelse af nærværende Hemmeligholdelsesaftale.

Alle Fortrolige Oplysninger skal forblive den Afgivende Parts ejendom.

På den Afgivende Parts ønske skal den Modtagende Part straks indstille brugen i henhold til Hemmeligholdelsesaftalens punkt 2 og tilbagelevere alle de modtagne Fortrolige Oplysninger, inklusiv alle kopier, afskrifter og andet materiale, som måtte være udarbejdet af den Modtagende Part, og som måtte indeholde Fortrolige Oplysninger. Hvis Parterne er enige, kan den Modtagende Part vælge i stedet at destruere de Fortrolige Oplysninger. Den Modtagende Part er dog under alle omstændigheder berettiget til, med henblik på at sikre det fornødne bevis for indholdet af de Fortrolige Oplysninger, at opbevare en kopi af de modtagne Fortrolige Oplysninger under passende foranstaltninger.

**7. Hemmeligholdelsespligtens varighed**

Alle forpligtelser i henhold til nærværende Hemmeligholdelsesaftale skal løbe i en periode på tre (3) år efter den seneste modtagelse af Fortrolige Oplysninger.

Efter udløb af ovenstående periode anses den Modtagende Part for at have den Afgivende Parts samtykke til, at videregive eller bruge de Fortrolige Oplysninger til egne formål i overensstemmelse med lov om forretningshemmeligheders § 4.

**8. Hemmeligholdelsesaftalens rækkevidde i øvrigt**

Nærværende Hemmeligholdelsesaftale tildeler ikke Parterne andre rettigheder og pålægger ikke Parterne andre begrænsninger eller forpligtelser, end hvad der måtte følge udtrykkeligt af Hemmeligholdelsesaftalen. Som eksempel indeholder Hemmeligholdelsesaftalen hverken:

* en forpligtelse for en eller begge Parter til at afgive eller give adgang til oplysninger eller materiale,
* et samtykke til den Modtagende Part til efter udløbet af den i punkt 3 nævnte periode at gøre brug af modtagne Fortrolige Oplysninger, som den Modtagende Part i henhold til andre regler herunder immaterialretlige regler måtte være afskåret fra at bruge,
* tilsagn eller tilbud fra en eller begge Parter om indledning af eller fortsatte drøftelser om et samarbejde, herunder samarbejde inden for Formålet.
* eksklusivitetsforpligtelser eller andre begrænsninger - bortset fra de udtrykkelige forpligtelser, som følger af nærværende Hemmeligholdelsesaftale.

**9. Ansvar**

Den Afgivende Part giver ingen garantier for, at de Fortrolige Oplysninger vil kunne bruges til Formålet.

Den Afgivende Part påtager sig ikke ansvar for de skader, som den Modtagende Parts brug af de Fortrolige Oplysninger måtte forvolde.

**10. Overdragelse til Tredjemand**

Den Modtagende Part kan ikke overdrage sine rettigheder og pligter i henhold til nærværende Hemmeligholdelsesaftale til Tredjemand uden den Afgivende Parts samtykke.

**11. Lovvalg og værneting**

Nærværende Hemmeligholdelsesaftale er undergivet dansk ret - dog undtaget danske internationalt privatretlige regler og lovvalgsregler i det omfang sådanne regler ville føre til anvendelse af et andet lands ret.

Enhver tvist mellem Parterne, der måtte udspringe af nærværende Hemmeligholdelsesaftale, og som ikke kan løses i mindelighed, skal behandles ved Retten i Aalborg som første instans.

**Underskrifter**

For **AAU**1

Sted, dato:

Navn:

Titel: Institutleder

Navn:

Titel: Projektleder

For Virksomheden

Sted, dato:

Navn:

Titel:

Navn:

Titel: